Sådan vil Ford sænke priserne på elbiler

Billigere batterier. Færre dele. Lavere vægt. Det er ikke rabatter eller kampagner, Ford satser på for at gøre elbiler billigere. Det er en teknisk totalomlægning. Med en helt ny elbilplatform, Universal EV Platform, vil Ford angribe det, der i virkeligheden afgør prisen: konstruktionen.

Første model på den nye platform bliver en mindre elektrisk pickup med en startpris omkring 30.000 dollar i USA – cirka 180.000 kroner. Men det er ikke pickup’en, der er hovedhistorien. Det er teknologien bag.

Farvel til NMC-batteriet

Nogle af de største greb handler om batteriet. I stedet for de dyrere NMC-batterier (nikkel-mangan-kobolt) vælger Ford lithium-jern-fosfat – bedre kendt som LFP. LFP er billigere at producere, mere robust i hverdagsbrug og mindre afhængig af dyre råmaterialer. Det er netop derfor, teknologien i stigende grad bruges i mere prisvenlige elbiler.

Produktionen skal ske i Michigan i samarbejde med den kinesiske batterigigant CATL, som leverer teknologien på licens. Det reducerer udviklingsomkostningerne og skaber stordriftsfordele. For forbrugeren betyder det én ting: Lavere batteripris per kWh.

Men Ford stopper ikke der. Ford indfører samtidig det, de kalder “cell to structure”. Det betyder, at battericellerne integreres direkte i bilens struktur i stedet for at være samlet i separate moduler. Batteriet bliver en bærende del af karrosseriet.

Ford er dog ikke først. Tesla har allerede implementeret en tilsvarende løsning – det såkaldte structural battery pack – i udvalgte versioner af Tesla Model Y med 4680-celler produceret i Texas og Berlin. Ford bliver dermed ikke pioneren, men de bringer teknologien ind i en mere prisorienteret platform. Ford fremhæver flere fordele ved konstruktionen:

Færre komponenter.

Lavere vægt.

Højere strukturel stivhed.

Mulighed for flere celler på samme plads.

Og igen: lavere produktionsomkostninger.

Mindre batteri – mere effektiv bil

I stedet for enorme batteripakker satser Ford på effektivitet. Hvor tidligere modeller som Ford F-150 Lightning havde batterier op til 131 kWh, bliver filosofien nu anderledes: Mindre batteri, bedre aerodynamik. Den kommende pickup får ifølge Ford 15 procent bedre aerodynamik end sammenlignelige pickupper. Det er usædvanligt i en biltype med åbent lad, som normalt er en luftmodstandsmæssig udfordring.

Ford forklarer sin nye platform.

Samtidig introduceres et nyt bremsesystem med mere effektiv regenerering. Hvis bilen bruger mindre energi per kilometer, kan batteriet være mindre. Og batteriet er den dyreste komponent i en elbil.

20 procent færre dele

Effektiviseringen stopper ikke ved batteriet. Ford har reduceret antallet af dele med 20 procent sammenlignet med tidligere elbilarkitektur. Ledningsnettet er forkortet med 1,3 kilometer – hvilket alene sparer cirka 10 kilo i forhold til Ford Mustang Mach-E.

Færre dele betyder hurtigere produktion, lavere kompleksitet, lavere omkostninger og færre potentielle fejl. Det er klassisk bilindustriel logik – men anvendt målrettet på elbiler.

Den første model lanceres i USA næste år, men Universal EV Platform er udviklet som global arkitektur. Hvis Ford reelt kan levere elbiler i 200.000-kroners-klassen med moderne teknik og fornuftig rækkevidde, kan det presse hele markedet.

Billigere elbiler kræver ikke kompromis på teknologi. De kræver smartere konstruktion. Og det er præcis det, Ford nu forsøger at bevise.

Sådan vil Ford sænke priserne på elbiler