Bilgigantens dødfødte elbil afsløret på LinkedIn

Ford lovede en stor elektrisk familiebil med lang rækkevidde, hurtig opladning og et helt nyt syn på, hvordan en elbil skulle bygges. I stedet blev projektet skrottet i stilhed. Først nu er bilen for alvor kommet frem i lyset – efter at den angiveligt har ligget synligt på LinkedIn i månedsvis.

Ifølge The Drive har Ford bekræftet, at billedet faktisk viser den droppede tre-rækkers el-SUV, som selskabet lagde i graven i 2024. Modellen blev tidligere blev omtalt som et slags “moonshot”-projekt: en bil, der ikke bare skulle være endnu en stor elbil, men sætte en ny standard for effektivitet og rækkevidde.

Den skulle være Fords elbil-svar på hurtigtoget

Visionen var ambitiøs. Bilen blev internt beskrevet som et “personligt hurtigtog” og var inspireret af japanske Shinkansen-tog. Tanken var at skabe en stor, syvpersoners elbil med rolig kabine, høj komfort og markant bedre energieffektivitet end tunge el-SUV’er normalt leverer.

Ifølge beskrivelsen, som Ford tidligere brugte ved Aspen Ideas Festival, skulle modellen byde på over 560 kilometers rækkevidde, ekstrem aerodynamik og så hurtig DC-opladning, at den kunne hente cirka 160 kilometer på seks minutter. Det er præcis den type løfter, der kunne have gjort bilen til en reel gamechanger – især i en klasse, hvor store elbiler ofte kæmper med vægt, forbrug og pris.

Men markedet flyttede sig – og Ford trak stikket

I august 2024 ændrede Ford kurs og droppede den planlagte tre-rækkers el-SUV. Reuters beskrev dengang beslutningen som en del af en bredere opbremsning i selskabets rene elbilssatsning, samtidig med at Ford skruede op for fokus på hybrider og mere rentable modeller.

Det siger meget om markedet lige nu. For selv om bilproducenter længe har talt om store elektriske familiebiler som næste naturlige skridt, har virkeligheden været mere brutal. Store elbiler er dyre at udvikle, dyre at producere og svære at gøre rentable, hvis kunderne samtidig forventer lang rækkevidde, masser af plads og en pris, der ikke stikker helt af.

Den droppede SUV kommer næppe nogensinde på vejen som serieproduceret model. Ford siger dog, at den nu lever videre som forskningsbil og skal være med til at forme næste generation af mærkets elbiler.

Det er her, historien bliver relevant for forbrugerne. For Ford har ikke opgivet elbiler – de har bare flyttet fokus. I stedet for at satse på en stor og dyr prestige-elbil arbejder mærket nu på en mindre elektrisk pickup på en ny platform, med en målsætning om en pris omkring 30.000 dollar og lancering i 2027. Den platform skal også danne grundlag for flere billigere elbiler senere.

Så selv om Fords “hurtigtog på hjul” aldrig blev til noget, kan den stadig få betydning. Ikke som drømmebil – men som fejlslagen genvej, der tvang Ford til at tænke mere realistisk.

Bilgigantens dødfødte elbil afsløret på LinkedIn